text: অন্তরীপ সোপান (Foreland Shelf):  একটি পার্বত্য বলয়ের প্রান্তস্থিত অধিভাঁজযুক্ত শিলা দ্বারা গঠিত স্থিতিশীল অঞ্চল। সাধারণত অন্তরীপ হচ্ছে ভূত্বকের মহাদেশীয় অংশ যা জেগে থাকা ভূখন্ডের শেষ প্রান্ত। আন্তঃপ্লেট অপসারণের কারণে অন্তরীপ সোপান বৈশিষ্ট্যমূলকভাবে গড়ে উঠে। অন্তরীপ সোপানে, সোপান পর্ব নামে পরিচিত একটি বৈশিষ্ট্যসূচক পর্ব বা ফেসিস গঠিত হয়। সোপান পর্ব নিম্নাঞ্চলীয় স্থিতিশীল ভূ-পৃষ্ঠের কাছাকাছি মহীসোপানীয় ঢালের নেরিটীয় মন্ডলে সৃষ্ট পলি ধারণ করে। সোপান পর্ব কার্বোনেট শিলা ও জীবাশ্ম শেল দিয়ে গঠিত।
  
  বঙ্গীয় অববাহিকায় বাংলাদেশের উত্তর-পশ্চিমে বগুড়া, রাজশাহী ও পাবনা এলাকার উত্তর-পশ্চিমা অঞ্চল জুড়ে বেঙ্গল জিওসিনক্লাইন বা বঙ্গীয় ভূ-অধঃভাঁজ ও ইন্ডিয়ান প্ল্যাটফর্মের মধ্যে অন্তরীপ সোপান গড়ে উঠেছে। এটা একটা উল্লেখযোগ্য ভূ-গাঠনিক একক যা ওয়েস্টার্ন ফোরল্যান্ড শেলফ বা পশ্চিমাঞ্চলীয় অন্তরীপ সোপান নামে পরিচিত। এ সোপান দক্ষিণ-পূর্বমুখী অবনমিত আদি ভিত্তিস্তর এবং উপরিস্থিত গন্ডোয়ানা সিস্টেমের অবক্ষেপ; মধ্যযুগীয় রাজমহল আগ্নেয়স্তর, খড়িযুগীয়-নবজীবীয় যুগের শেষের দিকে সঞ্চিত পলিসমতল এবং নবযুগীয় শ্রেণিবিন্যস্ত বদ্বীপ অঞ্চল নিয়ে গঠিত। সোপানটি ৬০ থেকে ১৩০ কিলোমিটার চওড়া এবং সিলেট চুনাপাথর মন্ডিত সোপানের আঞ্চলিক ডিপ ১ থেকে ৩। অন্তরীপ সোপানের গঠন প্রক্রিয়া শুরু হয় কার্বোনিফেরাস-পারমিয়ান যুগে এবং গুরুত্বপূর্ণ গাঠনিক বিকৃতি ঘটে জুরাসিক ও ক্রিটেশাস যুগের মধ্যে, যে সময়টায় গন্ডোয়ানার পূর্বাঞ্চল গন্ডোয়ানাল্যান্ডের মূল অংশ থেকে বিচ্ছিন্ন হয়ে পড়েছিল।
  
  বহিঃসংযোগ
title: অন্তরীপ সোপান